མཚོ་ཕུ་རྡོ་ལོ་པདྨ་འགྱུར་མེད་རྒྱ་མཚོས་མཛད་པའི་ཉག་སྟོད་ཁ་བ་ལུང་རི་ཡི་གནས་ཡིག་ལས།ཇི་སྐད་དུ།ཡང་དག་ཤེས་པའི་རང་རིག་བློ་མེད་ན།།བདེ་ཆེན་ཞིང་ཡང་ངན་སོང་གནས་སུ་སྣང་།།ཐེག་མཆོག་མཉམ་པའི་དོན་ཉིད་རྟོགས་པ་ན།།ངན་འགྲོའི་གནས་ཀྱང་དགའ་ལྡན་ལྷ་ཡི་གནས།།ཞེས་གསུངས་པ་ལྟར་དག་དང་མ་དག་རང་རང་གི་མཐོང་སྣང་འགོག་ཏུ་མེད་ལ།དུས་རྒྱུན་པར་ཚེས་བཟང་དུས་བཟང་ལ།རྔ་དང་།མཁར་རྔ།གླིང་བུ།སིལ་སྙན།དུང་སྐད་སོགས་ཀྱི་སྒྲ་ཐོས་པ་ཡང་མང་དུ་ཡོད།དེ་ལྟ་བུའི་ཡ་མཚན་དང་ལྡན་པའི་གནས་འདི་ནི།བརྒྱུད་པ་གསུམ་གྱི་བྱིན་རླབས་འཛིན་པ།དཀོན་མཆོག་གསུམ་གྱི་བསྟན་པ་སྲུང་བ།བདེན་པ་གསུམ་གྱི་ཆོས་འཁོར་བསྐོར་བ།དགོས་འདོད་གསུམ་གྱི་ཆར་པ་འབེབས་པ།སྲིད་པ་གསུམ་ལ་བྱ་ར་མཛད་པའི་འཕྲིན་ལས་རྩལ་དང་ལྡན་པ་སྟེ།དེ་ལ་སྤྲེལ་ལོ་ནམ་ཤར་གྱི་ཚེ་ཟླ་བ་དང་པོ་ནས་དྲུག་པའི་བར་དང་།གནས་འདུས་ཆེ་ཚེ་ཟླ་བ་དང་པོ་ནས་གསུམ་པའི་བར།འཛམ་གླིང་གི་གནས་ཡུལ་ཀུན་ནས་ཞིང་སྐྱེས་ཀྱི་དཔའ་བོ་མཁའ་འགྲོ་ཐམས་ཅད་འདུ་བའི་དུས་ཚིགས་ལ།ཕྱག་མཆོད་མར་མེ།ཇོ་དར།བསང་མཆོད་ཕུལ་བ་སོགས་དགེ་བ་གང་འགྲུབ་དང་།རྩེ་བསྐོར།བར་བསྐོར།མཐའ་བསྐོར་སོགས་སྡིག་སྤོང་དགེ་སྒྲུབ་བགྱི་བ་ལ།སྟོང་འགྱུར་གྱིས་འགྱུར་སྟོབས་ཆེ་ཞིང་།ལྷག་པར་བསྐོར་བ་གཅིག་ལ་མ་ཎི་དུང་ཕྱུར་བཅུ་གསུམ།སིདྡྷི་དུང་ཕྱུར་བདུན་སོགས་ཀྱི་ཕན་ཡོན་ཡོད་པར་གསུང་ཞིང་།དེ་ཚུལ་ཡུལ་འདིར་ཡང་སྔར་སྲོལ་གོམས་གཤིས་ལ།ས་ཕྱོགས་རི་རྒྱུད་གནས་མཐའ་ཚུན།རི་རྒྱ་རྔོན་ཁྲིམས།རྐུ་རྒྱ་ཇག་ཁྲིམས།མི་ཚེ་མི་རབས་ལ་གནས་གཞི་ལ་གནོད་པའི་ཕག་དང་།བོང་བུ་མི་གསོ་བའི་སྲོལ་ཁྲིམས་བཅས་པ་ཡ་རབས་བཟང་པོའི་སྤྱོད་པས་རྟག་ཏུ་འཚོ་ཞིང་གནས་པ་ལ།རྗེས་འཇུག་ཕྱི་རབས་པས་ཀྱང་དེ་དེ་བཞིན་དུ་སྒྲུབ་པར་གལ་ཆེ་བར་གདམས་སོ།།ཞེས་པ་ལྟར།